Taitotalo

Taitotalo on suomalainen koulutusosakeyhtiö, joka syntyi tammikuussa 2020, kun AEL ja Amiedu yhdistyivät. Yhtiö toimii Helsingissä, Oulussa ja Vantaalla. Taitotalo on Suomen suurin oppisopimuskoulutuksen järjestäjä sekä suurin ammatillisen aikuiskoulutuksen toimija. Vuonna 2026 Taitotalossa saattoi suorittaa noin 90 tutkintoa ja yli 60 ammatillista sertifikaattia. Tarjolla oli myös yli 600 täydennyskoulutusta yli 30 toimialalle. Taitotalo-nimellä tarjotaan ammatillista koulutusta, yritysasiakkaille taas tarjotaan koulutuksia, valmennuksia ja asiantuntijapalveluita Eleva-nimellä. Taitotalon koulutuksiin voi hakea osana yhteishakua. Historia AEL (1922–2019) Ammatinedistämislaitos perustettiin marraskuussa 1922 Viktor Julius von Wrightin aloitteesta. Perustajayhteisöt olivat Suomen Työnantajain Keskusliitto, Suomen teollisuusvaltuuskunnan keskuskomitea (myöhemmin Käsi- ja Pienteollisuuden Keskusliitto) ja Maataloustuottajain Keskusliitto. 1920-luvulla koulutus keskittyi uuteen maatalousteknologiaan sekä auton- ja traktorinkorjaukseen. Vuosina 1922–1987 kaikki Suomen autokoulunopettajat koulutettiin Ammatinedistämislaitoksella. 1940-luvulla laitos osallistui sotainvalidien uudelleenkoulutukseen ja koulutti työvoimaa konepajateollisuuteen, joka tarvitsi runsaasti uusia työntekijöitä sotakorvausten maksamiseksi. Vuonna 1991 Ammatinedistämislaitoksen viralliseksi nimeksi tuli AEL. Vuonna 1993 siihen liittyi Insinöörijärjestöjen koulutuskeskus Insko. AEL:n koulutustoiminta sai ISO 9001 -laatusertifikaatin vuonna 1994 Pohjoismaiden ensimmäisenä koulutuslaitoksena. Vuonna 2016 AEL Oy sulautui Ammattienedistämislaitossäätiö AEL sr:öön. Vuonna 2019 AEL:ssä opiskeli vuosittain noin 21 000 henkilöä ja sillä oli 122 työntekijää. Amiedu (1976–2019) Pääkaupunkiseudun kunnat Helsinki, Espoo, Vantaa ja Kauniainen perustivat Ami-säätiön vuonna 1974. Ami-säätiön ylläpitämä Amiedu tuotti ammatillisia aikuiskoulutuspalveluita pääkaupunkiseudulla keskittyen kauppaan, sosiaali- ja terveydenhuoltoon, korjausrakentamiseen ja kiinteistöhuoltoon. Vuonna 2019 sillä oli noin 23 000 aikuisopiskelijaa ja noin 300 työntekijää. Taitotalo (2020–) Heinäkuussa 2019 Ami-säätiö sr ja Ammattienedistämislaitossäätiö AEL sr perustivat yhteisen koulutusosakeyhtiön, jonka nimeksi tuli AEL-Amiedu Oy. Säätiöt siirsivät yhtiöön ammatillisen koulutustoimintansa ja jatkoivat omaa toimintaansa vastaten kiinteistöjensä ja oppimisympäristöjensä kehittämisestä sekä uuden osakeyhtiön omistajaohjaajina. Henkilökunta ehdotti yrityksen nimeksi Taitotaloa, jossa yhdistyi molempien säätiöiden historia. Amiedun päätoimipiste oli Taitotalo, AEL taas oli järjestänyt ammatillisen osaamisen Taito-kursseja ja Taito-testejä. Yrityksen toimitusjohtajaksi valittiin Kari Juntunen. Taitotalo aloitti toimintansa tammikuussa 2020. Sillä oli noin 400 työntekijää ja yli 40 000 opiskelijaa. Vuonna 2022 Taitotalo aloitti Oulun ammattikorkeakoulun kanssa yhteistyön, jonka myötä Taitotalon aikuisopiskelijat saivat suorittaa opintoja OAMK:ssa tai jatkaa opintopolkuansa siellä. Pääosan opinnoista sai suorittaa etänä. Toimitusjohtaja Leena Munter aloitti Taitotalon palveluksessa lokakuussa 2023. Hänen edeltäjänsä Kari Juntunen toimi virassaan joulukuun loppuun asti. Elokuussa uutena rehtorina aloitti Jarkko Paananen. Koulutusyhteistyö aloitettiin Itä-Suomen yliopiston avoimen yliopiston ja Diakin kanssa, seuraavana vuonna myös Metropolia-ammattikorkeakoulun kanssa. Vuonna 2025 Taitotalo alkoi tarjota tilauskoulutusta ulkomailta tuleville opiskelijaryhmille. Keväällä 2026 Taitotalon yrityksille tarjoamat koulutukset, valmennukset ja asiantuntijapalvelut siirrettiin Eleva-brändin alle. Eleva-palveluilla oli tuolloin noin 2800 asiakasyritystä. Vuosittain Elevan koulutuksiin osallistuu noin 12 000 henkilöä. Taitotalo-nimellä tarjotaan ammatillista koulutusta. Organisaatio Taitotalon omistaa kaksi säätiötä, Ami-säätiö sr ja Ammattienedistämislaitossäätiö AEL sr. Taitotalo toimii Helsingissä Pitäjänmäellä, Vantaalla Tammistossa ja Oulussa Maikkulassa. Taitotalon toimitusjohtajana toimii Leena Munter ja rehtorina Jarkko Paananen. Taitotalo tekee yhteistyötä Diakonia-ammattikorkeakoulu Diakin, Itä-Suomen yliopiston avoimen yliopiston, Metropolia-ammattikorkeakoulun ja Oulun ammattikorkeakoulun kanssa. Koulutukset ja muut palvelut Taitotalo tarjoaa koulutusta muun muassa kiinteistö- ja rakennusalalla, turva-alalla, metsäteollisuudessa, tieto- ja viestintätekniikassa, liiketaloudessa sekä sosiaali- ja terveysalalla. Se kouluttaa myös maahanmuuttajia. Taitotalo järjestää myös asiantuntija-, koulutus- ja kehittämispalveluita eri toimialojen yrityksille. Vuonna 2026 Taitotalossa sai suorittaa noin 90 tutkintoa ja 60 ammatillista sertifikaattia. Tarjolla oli myös yli 600 täydennyskoulutusta yli 30 toimialalle. Vuodesta 2026 lähtien Taitotalo-nimellä on tarjottu ammatillista koulutusta, kun taas yritysasiakkaille tuotetaan erilaisia koulutuspalveluja Eleva-nimellä. Taitotalo tuottaa koulutusta seuraaville toimialoille tai ammatteihin: Taitotalo tarjoaa tilauskoulutusta ulkomailta tuleville opiskelijaryhmille. Ammatillista koulutusta voivat Taitotalolta tilata esimerkiksi valtio, kansainvälinen järjestö ja julkisyhteisöt, säätiöt ja yritykset Suomesta tai ulkomailta. Elokuusta 2026 lähtien ulkomaalaisilla opiskelijoilla on mahdollisuus hakea Suomeen ammatilliseen koulutukseen opiskelemaan lukuvuosimaksullisena opiskelijana. Taitotalo vuokraa kongressikeskustaan myös ulkopuolisten käyttöön. Siellä järjestetään esimerkiksi seminaareja, kokouksia, messuja ja juhlia. Tunnustuksia Vuonna 2023 opetus- ja kulttuuriministeriö myönsi Taitotalolle ammatillisen koulutuksen laatupalkinnon. Lähteet Aiheesta muualla Taitotalon kotisivut Elevan kotisivut